Schaffer 'skroomvallig' oor prys vir jongste digbundel | Netwerk24
Schaffer 'skroomvallig' oor prys vir jongste digbundel
Deur AJ Opperman 07 April 2021 16:03
Die Arubaans-Nederlands-Suid-Afrikaanse digter dr. Alfred Schaffer voel "effens skroomvallig" nadat hy onlangs die Vlaamse Herman de Coninck-prys vir poësie vir sy bundel wie was ik: strafregels gekry het.
"Hoewel dit ook verblydend is. Ek voel baie geëerd en is weer eens verras. Maar 'n mens skryf omdat jy iets wil sê, omdat jy met vorme en taal en beelde wil werk."
Dr. Alfred Schaffer Foto: Liza de Rijk
Dié bundel skets sy die lewe van sy ma, 'n swart vrou wat na Nederland geëmigreer het.
"Die Herman de Coninck-prys is wel vir my baie besonders omdat dit vir 'n boek is oor die lewe van 'n jong swart vrou wat in aanraking kom met haarself en met die wit medemense en die soms vooringenome opinies. En ek is baie ingenome met die jurieverslag."
Die prys is genoem na die Vlaamse digter, essayis, joernalis en tydskrifuitgewer wat in 1997 oorlede is.
Dit word toegeken aan digters wat in Nederlands publiseer en beloop €7 500.
Oor die prys sê Schaffer: "Jy wonder: Moes iemand anders nie bekroon word nie, is my werk 'n prys waardig? Hoe vergelyk jy 'n goeie digbundel met 'n ander goeie digbundel?"
Hy glo 'n mens wil ook jouself met jou skryfwerk verras.
"Omdat jy hou van die verkenning van grense en onbekende mentale gebiede – nou ja, sulke soort dinge. Veral omdat jy iets moet sê, omdat dit noodsaaklik is. Dit is iets baie intiems."
Schaffer, oorspronklik van Nederland en wat sedert 2011 aan die Universiteit Stellenbosch (US) se departement Afrikaans en Nederlands verbonde is, het in Desember die P.C. Hooft-prys – die grootste Nederlandse letterkundeprys – ontvang.
Die oorhandiging is weens die Covid-19-pandemie tot 23 September uitgestel.
'wie was ik: strafregels' deur Alfred Schaffer.
Schaffer het in verskeie lande gewoon en verskillende beroepe gevolg, "maar die skryf bly 'n konstante faktor. Ek weet nie of dit beteken dat digterskap my identiteit gee nie, maar skryf is wel 'n manier om myself en die wêrelde en lewens van ander te verbeel en te voorsien van 'n kortstondige identiteit."
Hy dig nie elke dag nie – soms nie eens elke week of maand nie.
Sedert wie was ik: strafregels verlede jaar uitgereik is, het hy nog net een lang gedig in opdrag geskryf.
Hy het gewerk aan die vertaling van Ronelda Kamfer se digbundel Chinatown, wat eersdaags in Nederlands uitgereik word.
"Verder het die akademiese werk al my aandag vereis. Die 'strafregels' verwys onder meer na die denke oor identiteit, na die skryf oor iets wat jy voel jy moet doen, maar waarvan jy ook voel dat jy dit net verkeerd kan doen – die moeilikste was: Doen ek reg aan my oorlede ouers en suster? Is ek nie 'n verraaier nie? Vandaar die ondertitel, saam met die uitroep 'wie was ek' van die verbeelde ma."